
הנדון: בקשת מידע אודות כוננויות לילה של רופאים במחלקה לרפואה דחופה של המרכז הרפואי ת"א

בפנייתך שבנדון ביקשת לקבל מידע  אודות מספר ה"הקפצות" של כוננים בכירים לחדר המיון של המרכז הרפואי ת"א במהלך תורנות לילה בין השנים 2015-2017, תאריכי "ההקפצה", שעות הגעתם של הכוננים לחדר המיון ופרטים מזהים לגבי הכונן שהגיע.

מידע זה אינו מצוי במאגר הנתונים של מערכות ביה"ח מהטעם הפשוט, שהגעת כונן בכיר לחדר המיון אינה מתוגמלת בנפרד או בתשלום ייעודי, ולכן אין חובה, צורך או תמריץ לכונן לדווח על נוכחות בזמן קריאה.

כדי להבין זאת לעומק, אתאר את תמונת המצב בהיבט של איוש רופאים בחדר המיון במרכז הרפואי תל אביב:

1.  בכל שעה נתונה יש בחדר המיון של המרכז הרפואי רופא בכיר אחראי שהינו מומחה ברפואה דחופה או ברפואה פנימית. בנוסף, בתורנות, כלומר בשעות שאחרי שעות הפעילות הרגילות, נוכח במיון (פיזית)  רופא בכיר כנ"ל, והוא נותן מענה לכל הקשיים הרפואיים שנתקלים בהם התורנים הזוטרים יותר. בנוסף יכול התורן הבכיר להתייעץ עם רופא כונן ברפואה דחופה המצוי בביתו או עם מנהל המחלקה וסגניו, המשמשים תמיד ככונני על. הרופאים הכוננים במיון הינם מומחים ברפואה דחופה, בכירורגיה כללית ובאורטופדיה, והם נקראים למיון כאשר יש צורך בעזרתם הפיזית לביצוע ניתוחים, לסיוע במצבי עומס קיצוני, באירועים רבי נפגעים וכד'. מבחינה מקצועית, יש כאמור כיסוי רופא בכיר 24/7 ממילא.

2. לגבי יתר תחומי המומחיות: בשעות הערב והלילה יש בכל מחלקה בבית החולים רופא תורן שהינו ככלל מתמחה, והוא מונחה להיוועץ ברופא כונן בכיר לפי הצורך. אם נקרא הרופא התורן לחדר המיון ובתוך כך נזקק לסיוע מקצועי של רופא כונן, הוא יוצר עמו קשר, נועץ בו, ואם הדבר נדרש- הכונן הבכיר מגיע לביה"ח.
3. מכיוון שבכל שעה נתונה בחדר המיון נמצא רופא אחראי בכיר, ובנוסף לו כונן על להיוועצות וסיוע מקצועי, הרי שהקריאה לכוננים נדרשת על פי רוב לצורך הקלה בעומס העבודה כשקיים ריבוי של מטופלים, ולא בשל מחסור בידע או מומחיות מקצועית.

